Outa: Boikot SAL! | Netwerk24
Deur William Horne 29 Oktober 2020 11:27
Die land moet sy stem dik maak en die Suid-Afrikaanse Lugdiens (SAL) boikot, reken Outa. Foto: Getty Images
Die organisasie het 'n veldtog begin om die land aan te moedig om sy kollektiewe stem dik te maak oor die "belaglikheid" van nog 'n reddingsboei vir die bankrot lugdiens.
"Ons het verskeie verslae aan die regering oorhandig wat bewys dat die SAL nie lewensvatbaar is nie, maar die regering vee hom af aan die burgers van hierdie land deur nog R10,5 miljard aan hierdie ydelheidsprojek toe te wys terwyl hierdie geld in 'n tyd van nood van broodnodige projekte weggeneem word," sê Julius Kleynhans, uitvoerende bestuurder van Outa se afdeling oor regeringsake.
"Ons sukses teen e-tol het bewys as almal saamstaan, kan ons die regering maak luister. Daarom doen ons nou 'n beroep op elke Suid-Afrikaner om vas te staan en 'n boikot van die SAL te ondersteun. Ons vra dat almal saamwerk en in hul persoonlike en sakehoedanigheid nie van die SAL gebruik te maak nie."
Die SAL het nog nie vlugte heringestel sedert dit met die aanvang van die Covid-19-krisis gestaak is nie. Die lugdiens se sakeredders wag steeds vir die toegewese R10,5 miljard.
Al 41 departemente en talle projekte se begrotings is besnoei om die reddingsboei aan die SAL te verskaf.
Dit sluit in dat die polisiediens R1,2 miljard verloor, hoër onderwys R1,1 miljard, gesondheid R694 miljoen, vervoer R681 miljoen, menslike nedersettings R345 miljoen, basiese onderwys R276 miljoen, en justisie en konstitusionele ontwikkeling R195 miljoen.
"Outa is baie bekommerd oor die toewysing van R10,5 miljard om 'n onuitvoerbare sakereddingsplan by die SAL in werking te stel en is van mening dat dit uiters onverantwoordelik is," sê Wayne Duvenhage, uitvoerende hoof van Outa.
"Ons verstaan dat skuld vereffen moet word, maar ons kan nie toekyk hoe kosbare belastinginkomste vermors word om 'n sterwende onderneming te laat herleef nie. Suid-Afrikaners het wel 'n stem."
Outa is van mening dat die SAL gelikwideer moet word op 'n manier wat die minste impak op die land het. "Die personeel moet billike afleggingspakkette kry, maar hierdie lugdiens moenie meer ondersteun word nie.
"Suid-Afrika het baie groter prioriteite as 'n lugdiens in staatsbesit."
Die departement van openbare ondernemings bereken likwidasie kan die staat R18,5 miljard kos, terwyl 'n bedrag van selfs R40 miljard al daarvoor genoem is. Dis onder meer weens staatswaarborge vir SAL-skuld.
Likwidasie sal ook meebring dat personeellede nié billike skeidingspakkette sal ontvang nie.
Meer oor: Outa | Sal | Suid-Afrikaanse Lugdiens | Lugdienste | Maatskappye | Lugdiens | Staatsondernemings | Sakeredding